**Mutapainin ystävät** on suomalainen Yleisradion tuottama vuosina 1984–1985 valmistunut kahdeksanosainen sketsiviihdesarja. Sketsisarja on saman käsikirjoittajajoukon jatko sketsiviihdesarjalle *Velipuolikuu*.

Sarjan suunnittelu
------------------

*Velipuolikuun* saaman suosion myötä Yleisradio että yleisö kaipasivat lisää "Petelius-viihdettä". Sarjan tekijöiden mukaan, oli millainen uusi sarja millainen tahansa, sitä tultaisiin vertaamaan *Velipuolikuuhun*. Peteliuksen kertomuksen mukaan tekijäjoukko halusi luoda aivan uudenlaisen sarjan, jossa olisi pidempiä sketsejä. *Mutapainin ystävissä* oli *Velipuolikuuhun* verrattuna myös paljon mustaa huumoria sisältäviä sketsejä.

Sarjan nimen *Mutapainin ystävät* keksi ohjaaja Kyrönseppä. Sarjan sketsejä suunniteltiin, ja valmisteltiin huolella Kyrönsepän puutarhassa Helsingin Kumpulassa. Jukka Vieno oli tuonut ensimmäiseen suunnittelupalaveriin 120 tekstiliuskaa erilaisia sketsejä. Vieno heitti saman tien roskiin ne sketsit, jotka eivät toimineet. *Mutapainin ystäviä* kuvattiin myös huomattavasti enemmän studion ulkopuolella kuin edeltäjäsarjaansa.

Sarjan päähenkilöt
------------------

Oikealla Mutapainin ystävien valintamyymälä-sketsien Kari Heiskasen esittämän Arden käyttämä asukokonaisuus. Asun on suunnittellut Satu-Marja Nygren.
Sarjan juontojen ja musiikkiesitysten kehys sijoittuu valintamyymälän lavasteisiin. Petelius ja Heiskanen esittävät juontajahahmoja, yläkoulumaisia koijareita Tapia ja Ardea, jotka käyttävät huolettomasti nuorisoslangia. Sarjassa he muun muassa valmistavat sukkamehusta teetä, ja testaavat lattiavahanesteitä juomalla niitä. Ilkka Heiskanen esittää jännittynyttä tosikkoa Huttusta, Eeva Litmanen äidinvaistoista Ragnia, ja Kati Bergman vaiteliasta Ritua, joka on Tapin ja Arden päiväunien kohde. Kaikki valintamyymälän henkilöt ovat sonnustautuneet kaupanmyyjän valkeaan takkiin sekä yliräikeisiin housuihin tai hameisiin.

Sketsien esittelyä
------------------

### Ahdistelija kaupassa

Kaupassa alkoholin vaikutuksen alaisena oleva mies alkaa ahdistella jonossa seisovaa naista, joka ei ole kuulevinaan miehen puheita. Avuksi rientää jonon edessä oleva mies.

### Ensimmäinen naispappi

Toimittaja (Ilkka Heiskanen) haastattelee Suomen ensimmäistä naispappia (Petelius). Sketsissä otettiin kantaa Suomen evankelis-luterilaisessa kirkossa käytyihin keskusteluihin naispappeudesta. Sarjan ensiesityksen aikaan (1985) Suomessa ei oltu naispappeutta vielä hyväksytty. 

### Hulttionuori

Bussipysäkillä on kaksi miestä, kunnes paikalle saapuu punktyylinen nuori mies. Miehet alkavat haastaa riitaa punktyyliselle miehelle, ja tilanne lopulta eskaloituu tiettyyn tilanteeseen.

### Kylkiäinen ja Myyryläinen

Siamilaiset kaksoset Kylkiäinen ja Myyryläinen hakevat työpaikkaa. Työpaikan haastattelija on alussa epäileväinen työnhakijoille. Sketsissä otetaan kantaa työnhakijoiden syrjintään.

### Köyliön hevossiittola ja ori Sultan

Ilkka Heiskasen esittämä juontaja esittelee Köyliön hevossiittolassa olevan ori Sultanin valmistautumista astutukseen. Astutukseen valmistautuessa hevoselle tarjotaan aperitiiviksi viinaa, harjataan sekä näytetään pornolehtiä eli "noposia". Petelius on kertonut, että erikoinen synonyymi on lähtöisin muusikkoslangissa käytetystä sanasta "noponen".

### Opi Japania kotona

Parodia kielten opetusohjelmista.

### Paavo Haavikon haastattelu

Kari Heiskanen esittämässä kovasti humaltunutta Juha "Watt" Vainion näköistä kirjailija Paavo Haavikkoa. Haastattelijaa esittää Pirkka-Pekka Petelius.
Peteliuksen esittämä toimittaja haastattelee kovasti humaltuneen Juha "Watt" Vainion näköistä kirjailija Paavo Haavikkoa (Heiskanen), joka sokeltaa omiaan, ja kertoo käynensä muun muassa sienessä "Lellen" kanssa. Heiskanen on kertonut jälkeenpäin sketsistä, että "siihen aikaan tuntui siitä, että Haavikko on maan ainoa todellinen intellektuelli. Hänet nostettiin jo tuolloin sellaiselle jalustalle, että viime kädessä oli samantekevää, minkä näköinen mies sieltä saapuu Haavikkona, koska brändi oli niin vahva".

### Slutku Huja

Jugoslavialainen popkvintetti Slutku Huja hurjistelee lysmyisellä Škodalla ympäri Helsinkiä. Bändi rokkaa ilmakitaroin rautatien kävelysillalla, ja kurvaa Valintataloon ostoksille. Aikansa itäblokkiyhtyeitä parodioivassa levymainossketsissä taustalla soi The Shadowsin "Shadoogie".

### Tulevaisuuden orvot

1980-luvun uutis- ja ajankohtaisohjelmia parodioiva sketsi. Peteliuksen esittämä toimittaja haastattelee valintamyymälässä olevia veljeksiä Mauri (Kari Heiskanen) ja Esko Kannikkaa (Ilkka Heiskanen), jotka kertovat tuntemuksistaan. Sketsin kirjoittaja Jukka Vieno luonnehtii että "kyseisissä ohjelmissa oli yleensä hyvin pateettinen, ja ongelmapitoinen lähestymistapa. Nähtiin, haettiin ja löydettiin ongelmia - tietysti oikeita ongelmia oli, mutta asenteeltaan ohjelmat oli kuin valmistautumista tuomionpäivään".

### Ulkoministeri

Peteliuksen esittämä toimittaja haastattelee ulkoministeriä (Heiskanen), joka on saapunut Etelä-Afrikasta. Kiihkeällä päällä oleva ulkoministeri ei liiemmin peittele kokemuksistaan matkalla. Etelä-Afrikassa oleva rotuerottelu on ministerin mielestä mennyt sietämättömälle tasolle. Hän muun muassa matkalla on tutustunut elämään mustille määrätyillä asuinalueilla eli bantustaneissa. Sketsissä otettiin kantaa Etelä-Afrikassa aikoinaan vallinneeseen apartheidiin.

### Uutistenlukija

Uutistenlukija (Kari Heiskanen) puhuu samalla tavalla työssä kuin kotona. Kotioloissa hän puhuu slangia, mutta säilyttää saman puhetyylin keskustellessaan juopolle vaimolleen, ja narkkaripojalleen. Uutistenlukija muistuttaa ulkonäöltä kovasti Yleisradion uutisankkuria Heimo Tauriaista. Sketsissä käsiteltiin julkisen "käytöskoodin ja privaattiminän suhdetta", jonka Heiskanen on kertonut olevansa yksi lempiaiheistaan.

### Muita sketsejä sarjassa

* Anssi Kukkonen
* Hannu-Pekka Hänninen
* Heavybändi Arsenik
* "Henrikistä analyysi"
* Hylkyläinen (Aki Kaurismäki-parodia)
* Hypnotisoija Oliver ja kajaaninpoika Teuvo
* Humoristiset tanssiesitykset
* Jarna-tarinakilpailu
* Jo osittain kadonnuttua kansallista Kahjo-perinnettä etsimässä
* Metromutantti
* Merkonomin hihitys
* Monologit
* Myyrä bussissa
* Puhuva kaktus Paavo Nurmi
* Suomen Säätytalo
* Tietoiskut

Sarjan musiikki
---------------

Velipuolikuuhun verrattuna Mutapainin ystäviin tehtiin "moderneja popballadeja". Kappaleiden sävellykset tekivät Kari Kyrönseppä, Jukka Linkola, Pave Maijanen ja Esa Helasvuo.  Suurimman osan sarjassa esitetyistä musiikkiesityksistä esittivät Pirkka-Pekka Petelius ja Kati Bergman. Osa sarjan kappaleista levytettiin.

Jokaisen jakson aloittaa sarjan tunnuskappale *Kuraa-Uraa!*. Kappale soi myös jaksojen 1–7 lopputekstien aikana. 

### Kauniita kesäpäiviä

*Pääartikkeli: Kauniita kesäpäiviä*
Sarjan ensimmäisessä jaksossa Petelius esittää Pave Maijasen säveltämän ja Jukka Vienon sanoittaman kappaleen "Kauniita kesäpäiviä", joka julkaistiin Peteliuksen albumilla *Pimpparauta* (1985). Televisiosarjassa kappaleesta esitetään ensimmäinen ja toinen säkeistö. Levytetyssä versiossa kappaleessa on myös kolmas säkeistö.

### Yhtenä yönä

Sarjan kahdeksannen jakson lopputekstien jälkeen kuvassa näkyy hiljainen valintamyymälä, jolloin musiikki alkaa soida, ja Petelius kävelee kuvan eteen, ja laulaa Pave Maijasen säveltämän ja Jukka Vienon sanoittaman kappaleen "Yhtenä yönä". Kappaleen aikana kaikki lavasteet siirretään pois kuvasta, ja lopussa Peteliuskin riisuu asunsa pois sekä kampaa hiuksensa. 

Pirkka-Pekka Peteliuksen laulama versio on esitetty vain televisiosarjassa. Kappaleen on levyttänyt myöhemmin kappaleen säveltäjä Pave Maijanen itse. Petelius on kertonut jälkeenpäin, että kyseisen kappaleen esittäminen oli vaikeaa, koska sen aihe kosketti häntä henkilökohtaisesti.

### Ööliä läikkyy

Kuvassa Ilkka Heiskasen esittämä Kyösti varastamassa olutpulloa "pöpilän" jääkaapista musiikkiesityksessä "Ööliä läikkyy".
*Pääartikkeli: Ööliä läikkyy*
Sarjan kahdeksannessa jaksossa esitetystä, Peteliuksen laulamasta "Ööliä läikkyy" -kappaleesta tuli yksi sarjan suosituimmista musiikkiesityksistä.

Kohtauksen tapahtumapaikka sijoittuu psykiatriseen hoitolaitokseen, jossa Kyösti-niminen sairaalan potilas juoksee yöllä "pöpilän" jääkaapille, ja yrittää varastaa olutpullon. Yöhoitaja eli "yökkö" Vuokko estää Kyöstin aikeet. Loppujen lopuksi Kyösti onnistuu lopulta varastamaan olutpullon. 

### Sarjat muut musiikkikappaleet

* Aria au Jardin
* Banana Split (esittäjät Kati Bergman & Pirkka-Pekka Petelius)
* Hi & Ho (esittäjät Kati Bergman, Kari Heiskanen, Ilkka Heiskanen, Pirkka-Pekka Petelius)
* Kummaa Mauno (esittäjät Kari Heiskanen & Pirkka-Pekka Petelius)
* Kreeta ja Hannu (esittäjät Kati Bergman & Pirkka-Pekka Petelius)
* Lähti kerran Aatami (esittäjät Kati Bergman, Ilkka Heiskanen, Kari Heiskanen, Pirkka-Pekka Petelius)
* Mä jäin koukkuun (esittäjä Kati Bergman)
* Pöpilään(esittäjät Kati Bergman, Ilkka Heiskanen, Kari Heiskanen, Pirkka-Pekka Petelius)
* Tahdoin kuolla Panamassa (esittäjät Kati Bergman & Ilkka Heiskanen)
* Yön kimalainen (esittäjä Kati Bergman)

Esitysajat
----------

| Jakso | Jakson nimi | Ensiesitys |
| --- | --- | --- |
| 1. | Molskis ja savea silmään | 15.12.1984 |
| 2. | Kuraa - uraa | 29.12.1984 |
| 3. | Nyt on vuorossa lattiavahat | 12.01.1985 |
| 4. | Tuoreita gliseitä | 26.01.1985 |
| 5. | Nenä - monipuolinen | 09.02.1985 |
| 6. | Supistukset uhkaavat | 23.02.1985 |
| 7. | Kuraa - kuraa | 09.03.1985 |
| 8. | Tunnelmoidaan, rakas | 23.03.1985 |
|  | Mutapainin ystävien laulut | 07.12.1985 |

Sarja ensiesitettiin vuosina 1984–1985. Joulukuussa 1985 esitettiin koosteohjelma *Mutapainin ystävien laulut*, joka sisälsi sarjan parhaita sketsejä ja musiikkiesityksiä. Sarja esitettiin uusintana ensimmäisen kerran vuonna 1998. Toisen kerran sarja esitettiin uusintana vuonna 2004. Myöhemmin sarjaa on esittänyt uusintana Yle Teema.

Julkaisut
---------

Yle Tallennemyynti julkaisi vuonna 1999 koosteohjelman *Mutapainin ystävien laulut* kirjastotallenteena.

Sarja julkaistiin DVD:nä vuonna 2009 Pan Visionin julkaisemana. DVD sisältää kaikki kahdeksan alkuperäistä jaksoa, sekä koosteohjelman *Mutapainin ystävien laulut*.

Lähteet
-------

* Annala, Jukka: *Toopelivisio*. Helsinki: Teos, 2006. ISBN 951-851-066-0.

### Viitteet

1. 1 2 3 4 5 6 7 8 9 10 11 12 13  Annala 2006, s. 119
2. 1 2 3 4 5 6 7 8 9 10 11 12 13  Annala 2006, s. 120
3. ↑  Rytsä, Paavo: Mutapainin ystävät: Ahdisteluapua kaupassa *Yleisradio*.  31.10.2017. Viitattu 28.2.2024.
4. ↑  Rytsä, Paavo: Mutapainin ystävät: Hulttionuori *yle.fi*.  29.10.2007. Viitattu 28.2.2024.
5. ↑  Sommar, Heidi: Mutapainin ystävät: Kylkiäinen *Yleisradio*.  27.8.2010. Viitattu 28.2.2024.
6. 1 2 3 4 5 6 7  Annala 2006, s. 121
7. ↑  Rytsä, Paavo: Mutapainin ystävät: Opi japania kotona *Yleisradio*.  1.11.2017. Viitattu 28.2.2024.
8. ↑  Matilainen, Ville: Mutapainin ystävien Ulkoministeri tuohtui Etelä-Afrikan rotuerottelusta *Yle Elävä arkisto*.  5.4.2016. Viitattu 23.4.2017.
9. 1 2 3 4 5 6 7 8 9 10 11 12  Mutapainin ystävät *Yleisradio*.  7.2.2008. Viitattu 28.2.2024.
10. ↑  Yhtenä yönä *Fono.fi - Äänitetietokanta*. Viitattu 28.2.2024.
11. ↑  Lindfors, Jukka: Mutapainijat muistelevat *YLE Elävä arkisto*.  12.11.2007. Viitattu 14.11.2011.
12. ↑  Rytsä, Paavo: Mutapainin ystävät: Ääliö älä lyö, ööliä läikkyy *Yle Elävä arkisto*.  2.11.2007. Viitattu 28.2.2024.
13. ↑  Kajava, Jukka: Valoa mutapainin ystäville.  *Helsingin Sanomat*, 15.12.1984, s. 63. Näköislehti, tilaajille. Viitattu 28.2.2024.
14. 1 2  Mutapainin ystävät *Radio- ja televisioarkisto*. Viitattu 28.2.2024.
15. ↑  Mutapainin ystävien laulut *Radio- ja televisioarkisto*. Viitattu 28.2.2024.
16. ↑  Ylänen, Helena: Orvonkin täytyy iloita (Tilaajille) *Helsingin Sanomat*.  17.4.1998. Viitattu 28.2.2024.
17. ↑  Karjalainen, Jussi: Kahjo-perinnettä etsimässä (Tilaajille) *Helsingin Sanomat*.  1.10.2004. Viitattu 28.2.2024.
18. ↑  Mutapainin ystävien laulut – Tarkastustiedot Elonet.  Arkistoitu 29.4.2013. Viitattu 29.8.2012.
19. 1 2  Mutapainin ystävät *finna.fi*. Viitattu 28.2.2024.

Aiheesta muualla
----------------

* Jegorow, Sirpa: Mutapainin ystävät toi surrealismin suomalaiseen sketsiviihteeseen *Yle Elävä arkisto*.  11.4.2017.   (artikkeli sisältää sarjassa esitettyjä sketsejä)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Kari Kyrönseppä |
| --- |
|  |
| Pitkät elokuvat (ohjaus) | 
* V. Y. Vihdoinkin yhdessä (1986)

 |
|  |
| Dokumenttielokuvat (ohjaus) | 
* Punainen Helsinki (1971)
* Kunnanelätit - eli miten käenpoika syöttäjänsä syö (1973)
* Musta Liitto eli asukkaita myytävänä (1975)

 |
|  |
| TV-elokuvat ja -sarjat (ohjaus) | 
* Henkka on hiekkaa -show (1979)
* Hepskukkuu (1979–1981)
* Enkeli lenteli (1983)
* Tämä on ensimmäinen päivä (1983)
* Velipuolikuu (1983–1984)
* Mutapainin ystävät (1984–1985)
* Eskimoiden elämästä (1986)
* Nimettömät (1986)
* Salaisen agentin äiti (1987)
* Hymyhuulet (1987–1988)

 |

 |